汪起潜謝送唐詩用韻再送劉滄小集
作者：陳起
朝代：宋

paragraphs: 二年不覿盂山賢，戍客打門驚幽禪。
手持姑溪之雙鯉，中藏片玉龍鸞鎸。
弘璧天球匠意古，未數大曆郎與錢。
自非仙蛻得靈骨，何以坐拍洪崖肩。
秋高約我西湖邊，是時抱衾借枕眠。
未賡疎影暗香句，且繼寒泉秋菊篇。
篋中尚有詩一編，持贈雖微意則虔。
錦段料應重下剪，向來清思湧如泉。